CCP : ปีแห่งการเก็บเกี่ยวกำไร
&#8220;ผลิตภัณฑ์คอนกรีตชลบุรี&#8221; กำลังจะพลิกสถานการณ์ผลประกอบการจากที่เคยติดลบกว่า 124 ล้านบาท ในปี 2552 เหลือตัวเลขติดลบไม่ถึง 2 ล้านบาท...
16 เม.ย. 2554

“ผลิตภัณฑ์คอนกรีตชลบุรี” กำลังจะพลิกสถานการณ์ผลประกอบการจากที่เคยติดลบกว่า 124 ล้านบาท ในปี 2552 เหลือตัวเลขติดลบไม่ถึง 2 ล้านบาท... 
“ผลิตภัณฑ์คอนกรีตชลบุรี” ผู้ผลิตและจำหน่ายผลิตภัณฑ์คอนกรีตครบวงจร กำลังจะพลิกสถานการณ์ผลประกอบการจากที่เคยติดลบกว่า 124 ล้านบาท ในปี 2552 เหลือตัวเลขติดลบไม่ถึง 2 ล้านบาท ไม่ใช่เรื่องง่ายถ้าหากการผลิตยังมีส่วนสูญเสียจำนวนมาก หรือการเติบโตของอุตสาหกรรมก่อสร้างไม่เอื้ออำนวย ทุกอย่างมาบรรจบลงตัวในปีนี้ที่จะเริ่มเห็นตัวเลขเป็นบวกได้อีกครั้ง” 
ประทีป ทีปกรสุขเกษม ประธานกรรมการ บริษัท ผลิตภัณฑ์คอนกรีตชลบุรี (CCP) กล่าวว่า ปัจจัยหลักสนับสนุนผลการดำเนินงานปี 2554 กลับมาเป็นบวกได้ น่าจะเริ่มจาก 1. อัตราสูญเสียจากการผลิตคอนกรีตมวลเบา “สมาร์ท บล็อก” กว่า 4 ปีที่ผ่านมา เริ่มมีการสูญเสียน้อยลงจากที่เคยสูญเสีย 30% ของการผลิต ปัจจุบันเหลือเพียง 2% เท่านั้น ส่งผลให้ อีบิตดา (กำไรก่อนหักภาษีและดอกเบี้ย ค่าเสื่อมราคา) มาเป็นบวก 22% ขณะที่ผู้ผลิตสินค้าประเภทเดียวกันรายใหญ่ อีบิตดาสูงสุด 30% ของสายผลิต
 



ประทีป
ประกอบกับภาพรวมธุรกิจอสังหาริมทรัพย์และการก่อสร้างมีการเติบโตไม่ต่ำกว่า 15% ส่งผลให้ยอดขายของ CCP เติบโตตาม นอกจากนี้การตั้งค่าเสื่อมราคาเครื่องจักร ลดลงต่อเนื่องจาก 130 ล้านบาท ในปี 2552 เหลือ 80 ล้านบาท ปีนี้และจะเหลือ 60-70 ล้านบาท ในปีหน้า 
“ยอดขายที่เติบโตในปีนี้คาดว่าทั้งกลุ่มโตได้ 15-20% หรือจาก 2,128 ล้านบาท เป็น 2,400-2,500 ล้านบาท ซึ่งตัวยอดขายที่เพิ่มขึ้นนี้ ไม่สำคัญเท่ากับการที่ CCP มีต้นทุนคงที่ ทำให้กำไรสูงขึ้นชัดเจนหรือลองดู 2-3 ปีนี้ เห็นเงินเข้ามากกว่าเงินออก เป็นปีของการเก็บเกี่ยวอย่างเดียว หลังจากลงทุนเครื่องจักรและภาระการตั้งสำรองลดลง” 
ประธานกรรมการ ย้อนความตัวเลขผลดำเนินงานที่ขาดทุนในช่วง 2 ปีก่อน เกิดจากผลิตภัณฑ์ “สมาร์ท บล็อก” เป็นหลัก ซึ่งช่วง 4 ปีเศษก่อนหน้านี้ บริษัท สมาร์ทคอนกรีต บริษัทในเครือที่ผลิตและขาย “สมาร์ท บล็อก” ประสบการขาดทุนจากการผลิตสินค้า ซึ่งเป็นช่วงทดลอง ทำให้การสูญเสียเกิดขึ้นจำนวนมาก จาก 100 ก้อน เสีย 30 ก้อน 
ผลที่ได้คือ ต้นทุนผลิตอิฐมวลเบาแพงกว่าราคาขาย จนประสบผลขาดทุนและปรับโครงสร้างหนี้ในที่สุด แต่ปัจจุบัน การลองผิด –ลองถูก กลายเป็นภูมิคุ้มกัน “สมาร์ท บล็อก” จนสามารถเข้าไปชิงส่วนแบ่งตลาด อันดับ 2 ของตลาด รองจากบริษัท คิว-คอน (Q-CON) ของปูนซิเมนต์ไทย ซึ่งกำลังผลิต สมาร์ท บล็อก 60% ขายให้โครงการพฤกษา และศุภาลัย ทั้งหมด 
ประทีป กล่าวว่า จากนี้ไปไม่กังวลอุตสาหกรรมรับเหมาก่อสร้าง จากแนวโน้มโปรเจกต์การย้ายฐานการผลิตของค่ายรถยนต์ญี่ปุ่นและยุโรปมาประเทศไทยจำนวนมาก ในพื้นที่ภาคตะวันออก และรถไฟความเร็วสูงภาคตะวันออก ซึ่ง CCP ได้เปรียบเป็นผู้ผลิตและจำหน่ายผลิตภัณฑ์คอนกรีตครบวงจรรายใหญ่ภาคตะวันออก 
ทิศทางการเติบโต 
ประธานกรรมการฯ กล่าวถึงทิศทางการเติบโตของ CCP ยังเน้นไปที่สายผลิตภัณฑ์ก่อสร้างอิฐมวลเบา คอนกรีต ซีเมนต์ทั้งหมด โดยรูปแบบการให้บริการของสินค้าทั้งหมด จะเปลี่ยนแปลงให้เหมาะกับการเติบโตของตลาดและความต้องการของสินค้าสำเร็จรูปมากขึ้น ทดแทนแรงงานที่ขาดแคลนและระยะเวลาการก่อสร้างที่สั้นลง โดย CCP มีความสามารถในการควบคุมต้นทุนการผลิตซึ่งใช้โปรแกรมคอมพิวเตอร์สั่งการทั้งหมด 
“คาดปีนี้เข้าประมูลงานที่จะขายได้กว่า 1,000 ล้านบาท ขณะที่งานขายที่อยู่ในมือไปถึงกลางปีหน้ามีมูลค่า 1,900 ล้านบาท” ประธานกรรมการฯ กล่าว 
สำหรับการลงทุนใหม่ ต้องไม่เกินอีบิตดาของทั้งกลุ่ม 250 ล้านบาท และจะไม่เห็นการเพิ่มทุนในปีนี้ โดยอยู่ระหว่างการศึกษาการผลิตหมอนรถไฟจากคอนกรีต ซึ่งใช้เวลาศึกษาอีกระยะหนึ่ง คาดว่าโครงการนี้เกิดได้จากศักยภาพของ CCP ที่ขยับตัวเร็วและเครื่องจักรจำนวนมากรองรับการผลิตสินค้าใหม่ๆ ได้